የቀዳማዊ ኃይለ ሥላሴ ሐውልት በጥር ወር ይጠናቀቃል
በአፍሪካ ኅብረት ዋና መሥሪያ ቤት ውስጥ እየተገነባ የሚገኘው የቀዳማዊ ኃይለ ሥላሴ መታሰቢያ ሐውልት፣ ግንባታው በጥር 2011 ዓ.ም. እንደሚጠናቀቅ ተገለጸ፡፡ሐውልቱ በዋናነት ንጉሡ ለአፍሪካ ኅብረት መቋቋም፣ እንዲሁም የአፍሪካ አገሮች በፀረ ቅኝ ግዛት ትግላቸው ወቅት ላበረከቱት አስተዋጽኦ ዕውቅና ለመስጠት ሲባል እንዲገነባ መወሰኑ ይታወሳል፡፡ በዚህም መሠረት የሐውልቱ ግንባታ 70 በመቶ መጠናቀቁን ለማወቅ ተችሏል፡፡ከዚህ ጋር በተያያዘ የአፍሪካ ኅብረት ምክትል ኮሚሽነር ኩዋሲ ኮርተርሊ በአፍሪካ ኅብረት የኢትዮጵያ ቋሚ ተወካይ ከሆኑት ከአምባሳደር ወይንሸት ጋር ተገናኝተው ውይይት አድርገዋል፡፡ ምክትል ኮሚሽነሩ እንደገለጹት በዋናነት ሐውልቱ አፄ ኃይለ ሥላሴ ለቀድሞው የአፍሪካ አንድነት ድርጅት መቋቋም፣ እንዲሁም ለአኅጉሩ የነፃነት ትግል ላበረከቱት አስተዋጽኦ ወካይ ይሆናል ብለዋል፡፡አሁን ግንባታው እየተጠናቀቀ የሚገኘው የንጉሠ ነገሥቱ ሐውልት ከዚህ ቀደም ውዝግብ ማስነሳቱ ይታወሳል፡፡ በተለይም ከዓመታት በፊት አፍሪካ ኅብረት ለጋና የነፃነት አባት ኩዋሜ ኑኩርማ (ዶ/ር) ሐውልት ለማቆም ሲወስን፣ አፄ ኃይለ ሥላሴ በመዘንጋታቸው ውሳኔው ቅሬታ ሲቀርብበት ነበር፡፡ለኩዋሜ ኑኩርማ ሐውልት ቆሞ ንጉሠ ነገሥቱ መዘንጋታቸው በወቅቱ ብዙዎችን አስከፍቶ ነበር፡፡ ነገር ግን ኅብረቱ በ29ኛ ጉባዔው ከአንድ ዓመት በፊት ንጉሠ ነገሥቱ ላበረከቱት አስተዋጽኦ ቋሚ ማስታወሻ ያስፈልጋቸዋል ብሎ መወሰኑ ይታወሳል፡፡ በዚህ መሠረት ወደ ሐውልቱ ግንባታ ሊገባ ችሏል፡፡ኅብረቱ በተመሳሳይ የቀድሞው ጠቅላይ ሚኒስትር መለስ ዜናዊ የአፍሪካን ጉዳዮችና አጀንዳዎች ለማስፈጸም በዓለም አቀፍ መድረክ ላበረከቱት አስተዋጽኦ፣ ሐውልት እንዲቆምላቸው ወስኖ እንደነበር አይዘነጋም፡፡